Для васьмідзесяці першакласнікаў СШ № 4 гэты першы школьны дзень застанецца назаўсёды ў памяці яшчэ з адной важнай нагоды: на ўрачыстай лінейцы прысутнічалі старшыня Магілёўскага аблвыканкама Уладзімір Даманеўскі, старшыня Асіповіцкага райвыканкама Пётр Шукаловіч, іншыя прадстаўнікі аблвыканкама і райвыканкама. Першым школьнікаў вітаў губернатар. Ён падкрэсліў, што вучоба — гэта штодзённая карпатлівая праца. Менавіта ў школе хлопчыкамі і дзяўчынкамі ствараецца падмурак іх шчаслівай будучыні. Ну а наколькі ён будзе якасным і надзейным, залежыць ад старання кожнага. Звярнуўшыся да бацькоў, кіраўнік рэгіёна папрасіў іх уважліва ставіцца да вучобы дзяцей, бо менавіта сённяшнія школьнікі складаюць патэнцыял краіны. Закрануў Уладзімір Віктаравіч і пытанне павышэння статусу настаўніка — над гэтым зараз у дзяржаве ідзе работа. Ён уручыў вучэбнай установе падарункі ад аблвыканкама — тэлевізар і спартыўны інвентар.